ועדת הכספים, כנסת 20, פרוטוקול מספר 111, 2015-10-22 12:05

משה גפני: אני מתנצל בפני האורחים על כך שהתארכה הישיבה הקודמת, גם הישיבה על פרק הבריאות לקחה זמן רב יותר מן המתוכנן וגם אחרי כן היה כאן איזה דיון שולי.

בצלאל סמוטריץ': אני רוצה להתנצל בפניכם מראש, חבר הכנסת גפני עצבני בגללי, לא בגללכם.

בצלאל סמוטריץ': אם הוא ינהל את הדיון בעצבים – אני אשם.

בצלאל סמוטריץ': אני מעדיף להתנצל בהתחלה ולא בסוף, אחרת בכל הדיון הם לא יבינו מה קרה פה.

משה גפני: למען האמת, זה לא בגללך אלא בגלל כל המפלגה שלך.

בצלאל סמוטריץ': לא משנה.

בצלאל סמוטריץ': אני מתנצל בשם כל המפלגה שלי.

בצלאל סמוטריץ': גפני עצבני בגללנו.

משה גפני: היתה בקשה של חבר הכנסת מיקי זוהר להקדים את סעיף 4 לעכשיו: אישור דרך הפרדת אחזקות המדינה בחברות משותפות עם עיריית תל-אביב-יפו, לפי סעיף 59ב(ח) לחוק החברות הממשלתיות, התשל"ה-1975.

משה גפני: אני רוצה להגיד כהקדמה, אמרתי שעד שלא תיפתר בעיית המשכורות של "תדמור"- - -

בצלאל סמוטריץ': זה עוד לא קרה?

בצלאל סמוטריץ': אני בהלם.

משה גפני: אתה חסר סבלנות.

משה גפני: נכון שאתה מפסיק להקשיב לי, אבל שמע אותי עד הסוף.

משה גפני: עד שלא ישולמו המשכורות של "תדמור" עוד לפני יום כיפור אני לא יכול להביא הפחתה נוספת, אפילו אם היא כן טובה, או לא טובה, בלי להיכנס לעניין.

משה גפני: ייאמר לזכותם שהמשכורות שולמו בערב יום כיפור, עובדי "תדמור" קיבלו את המשכורת.

משה גפני: זה לא פותר עדיין את הבעיה בכללותה אבל זה עולה על דרך המלך.

משה גפני: מאז חיפשתי זמן לקיים את הדיון.

משה גפני: אני רוצה לומר לאורחים, אנחנו נמצאים עכשיו באמצע דיוני תקציב, על חוק התקציב וחוק ההסדרים, אבל אמרתי שאכניס את העניין הזה עכשיו.

משה גפני: אני מבקש שמישהו יציג את נושא ההפרטה שעליה מדובר.

משה גפני: אורי יוגב, בבקשה.

משה גפני: עוזי יצחקי, גם משרד התחבורה בעניין?

<עוזי יצחקי: הוא השושבין העיקרי.

<אורי יוגב: אמרת הפרטה, אבל אנחנו לא רק מוכרים, אנחנו גם קונים.

<אורי יוגב: אנחנו נמצאים פה בגלל הסמכות הסטטוטורית שלכם לאשר את המכירה, אבל אסביר את ההקשר כולו.

<אורי יוגב: לממשלת ישראל יש עם עיריית תל-אביב שותפות בלא מעט חברות ממשלתיות.

<אורי יוגב: לפני כשנה וחצי, עם העירייה, התחלנו במשא ומתן על מנת להסדיר את מערכות היחסים בכל החברות, כשבעיקרון המסקנה היתה שנכון לממשלת ישראל לקנות מעיריית תל-אביב את המחצית של "נתיבי איילון" אשר בבעלות עיריית תל אביב.

<אורי יוגב: "נתיבי איילון" היא חברה שמזמן כבר לא פועלת רק בתל-אביב.

<אורי יוגב: משרד התחבורה רוצה לעשות עם החברה הזאת פעילויות נוספות, שחלקן קשורות גם למשבר הדיור.

<אורי יוגב: מרכיב אחד הוא זה.

<אורי יוגב: זה דווקא הלאמה.

<אורי יוגב: מן הצד השני, על חוף ימה של תל-אביב יש 3 חברות ממשלתיות ששולטות ביחד בכל החוף של תל-אביב: "פיתוח יפו העתיקה", עם כל קריית האמנים וכדומה, "אתרים", ששולטת ברוב החוף ועוקפת את נמל תל-אביב מן הצד השני של נמל תל-אביב, יריד המזרח, ו"אוצר מפעלי ים", שהיא החברה של נמל תל-אביב.

<אורי יוגב: עם שלוש החברות האלה היינו בשותפות, בדרך כלל חצי-חצי.

<אורי יוגב: בנמל תל-אביב רוב האחזקה היא של הממשלה ומיעוט קטן של עיריית ת-אביב.

<אורי יוגב: הגענו למסקנה משותפת שנכון גם להסדיר את כל הפעילות של החברות האלה וגם לבצע עסקת מכירה.

<אורי יוגב: היה לנו תהליך ארוך של הסדרה מול רשות מקרקעי ישראל לכל הנכסים האלה, היו ויכוחים על כל מיני עניינים עם רשות מקרקעי ישראל, בהיקפים של מאות מיליוני שקלים.

<אורי יוגב: הצלחנו להוביל לפשרה בין החברות לבין רשות מקרקעי ישראל, כך שהחברות ישלמו לרשות מקרקעי ישראל ביחד, כל אחת את החלק שלה, כ-350 מיליון שקלים, שבעצם נכנסים לקופת המדינה בדרך של רשות מקרקעי ישראל.

<אורי יוגב: המשכנו במשא ומתן על המניות עצמן.

<אורי יוגב: בסך הכול הגענו למסקנה שערך כל המניות קרוב ל-300-350 מיליון שקל.

<אורי יוגב: חלק מן הכסף קנינו בו בחזרה את המניות של "נתיבי איילון", והנטו, בסביבות 250 מיליון שקל, ייכנס לקופת המדינה.

<אורי יוגב: יש לנו עדיין עם העירייה מספר חברות קטנטנות, שיכול להיות שנחזור אליכם מתישהו לאשר אותן, חברות כמעט ריקות, אבל צריך קודם החלטת ממשלה לפני שבאים לפה: "נחמני" ו"אולם הבימה", חברות ריקות למדי.

<אורי יוגב: החברה היחידה שאנחנו נשארים איתה בשותפות עם העירייה בינתיים היא "חלמיש".

<אורי יוגב: במקור חשבנו אולי לבצע גם את עסקת "חלמיש", עם כל המורכבות של פרשיית כפר שלם וכדומה.

<אורי יוגב: הגענו למסקנה שיש לפצל את העסקה.

משה גפני: הם מורידים את זה.

משה גפני: אם אתם לא מורידים – אנחנו מצביעים נגד.

<אורי יוגב: לא צריך להוריד את מה שלא נמצא.

<אורי יוגב: אני רוצה להסביר מה יש ומה אין.

<אורי יוגב: בשנה שעברה עוד ניסינו, בתקופת הממשלה הקודמת, שר הבינוי והשיכון הקודם, להגיע להחלטה על הקריטריונים לתשלומים לתושבי כפר שלם.

<אורי יוגב: היו שם מחלוקות וזה לא הסתייע.

<אורי יוגב: בסופו של דבר קיבלנו החלטה לא לעשות עסקה למכירה או לקנייה של מניות ב"חלמיש".

<אורי יוגב: כל נושא "חלמיש", כשהעוגן המרכזי בו כמובן הוא כל אירוע כפר שלם, הוא נושא שכן מעניין את משרד האוצר, שהוא ב"ראש" של משבר הדיור ורוצה לנסות כן לפתור את הבעיה הזאת אחרי כל-כך הרבה שנים.

אראל מרגלית: במה בדיוק "חלמיש" מחזיקה?

<אורי יוגב: "חלמיש" מחזיקה, פרט לדירות של דיור ציבורי, שם אני לא רואה בעיה, בקרקעות כפר שלם ואמורה לטפל בהסדרים עם התושבים, לפנות ולפתח.

אורלי לוי אבקסיס: פיצוי לתושבים נכלל בפנים?

<אורי יוגב: לא.

בצלאל סמוטריץ': לא היית פה בתחילת הדיון ולא שמעת.

אורלי לוי אבקסיס: אני מלווה את זה כבר מהכנסת השמונה-עשרה.

בצלאל סמוטריץ': מזל שאורלי לוי פה, אז יהיה מי שידאג עכשיו לפריפריה.

בצלאל סמוטריץ': מה היינו עושים בלעדיה?

בצלאל סמוטריץ': מי היה דואג לכפר שלם בלי אורלי לוי?

בצלאל סמוטריץ': ברוך-השם היא באה.

בצלאל סמוטריץ': .. היא לא שמעה שהוציאו את זה.

משה גפני: רבותי, בואו נחזור למסלול של עבודה.

בצלאל סמוטריץ': בסדר, אבל אל תיתן לה לצעוק באמצע הדיון.

משה גפני: היא לא צועקת.

אורלי לוי אבקסיס: הם יאמרו לך כמה זמן אני מגנה עליהם וכמה זמן אני מלווה אותם.

בצלאל סמוטריץ': אבל לא היית פה בתחילת הדיון כשאמרו שהוציאו את זה.

בצלאל סמוטריץ': את סתם צועקת.

אורלי לוי אבקסיס: עכשיו הוא אומר שזה לא בדיוק נכון.

אורלי לוי אבקסיס: תקשיב לניואנסים.

משה גפני: אורלי לוי, עם כל הכבוד, גם אנחנו פה.

משה גפני: את רוצה לדבר רק אתו?

משה גפני: עזבי אותו.

משה גפני: אנחנו דנים מקצועית.

<אורי יוגב: היה פה הרבה דיס-אינפורמציה.

משה גפני: הנושא של "חלמיש" וכפר שלם הוא בעיה כאן בדיון.

משה גפני: כשאמרת ש"אנחנו מוציאים", מה הכוונה?

משה גפני: תגיד.

<אורי יוגב: מי שיקבל החלטות על הקריטריונים לפיצויים או לדמי הסכמה לפינוי התושבים היא מועצת מינהל מקרקעי ישראל, ממחר בבוקר, ושמעתי שדאגו.

<אורי יוגב: ההחלטה להוציא את עסקת "חלמיש" מתוך העניין היתה כבר לפני חודשים לא מעטים.

<אורי יוגב: בסופו של דבר, מי שיקבל את הטיפול בכל נושא כפר שלם מעכשיו ואילך זה ראש מטה הדיור, אביגדור יצחקי.

<אורי יוגב: זה חשוב למשרד אוצר.

<אורי יוגב: הוא ייפגש עם הדיירים ואפשר להגיע פה לכל מיני אפשרויות.

<נאוה צנעני: זה נשאר אצלכם.

<אורי יוגב: לא נשאר אצלנו דבר.

משה גפני: נהייתה פה הפקרות מוחלטת.

משה גפני: אסגור את הדיון, באמת.

משה גפני: אני מבקש שאף אחד לא יתערב עכשיו בדיון.

משה גפני: בבקשה.

<אורי יוגב: היתה כוונה, שהיום היא רק אופציה כמו כל האופציות בעולם.

<אורי יוגב: היתה כוונה לאשר קריטריונים ואז להעביר את הנושא לטיפול עיריית תל-אביב.

<אורי יוגב: זה אופציה.

<אורי יוגב: מי שצריך להחליט על הקריטריונים, להחליט אם להשתמש באופציה הזו הוא מטה הדיור והיום, כפי שאתם יודעים, רשות מקרקעי ישראל נמצאת במשרד האוצר אז זה אותו שחקן שמתעסק גם בצד האוצרי וגם בצד של רשות מקרקעי ישראל.

<אורי יוגב: הם יקבלו את ההחלטות.

<אורי יוגב: דיברתי אתמול עם אביגדור יצחקי כי הבנתי שאשאל פה.

<אורי יוגב: אביגדור יצחקי יותר מנכון לקחת את המשימה על עצמו ולהיכנס למשא ומתן.

אראל מרגלית: בגלל שאנחנו פותרים פה בעיות שיש עמן ערך נדל"ני גבוה ויש עניין גדול לפתור אותן אז היינו שמחים אם גם הדברים שנוגעים לאוכלוסיות המוחלשות יותר היו נפתרים.

<אורי יוגב: זה קצת גדול עליי.

<אורי יוגב: הרי אין זו משימה טבעית של מנהל רשות החברות להתעסק בכפר שלם.

<אורי יוגב: "חלמיש" אמנם באחריותי.

מכלוף מיקי זוהר: המשימה היא בעיקר לחתוך בבשר החי, לעשות פעולות שמתחשבות גם בתושבים.

<אורי יוגב: אני עונה למרות שזה לא בדיון.

משה גפני: מיקי זוהר, אאפשר לך לדבר.

משה גפני: אנא אל תיכנס אל תוך דבריו.

משה גפני: בבקשה.

<אורי יוגב: כמי שאחראים על הפעילות של "חלמיש" נסייע בכל החלטה שמטה הדיור יקבל.

<אורי יוגב: אני מבין שהם מתכוונים להיכנס למשא ומתן ולעשות כל מאמץ להגיע לדברים בהסכמה.

אראל מרגלית: זה המצג.

אראל מרגלית: אתם הולכים לפתור את עניין "חלמיש" בצורה נפרדת במשא ומתן נפרד.

מכלוף מיקי זוהר: הרעיון ברור.

מכלוף מיקי זוהר: לאורך ההיסטוריה שלי, ממרום תרומתי ה"מופלגת" בוועדת הכספים, שהיא "ארוכת" חודשים, ההתנהלות מול רשות החברות תמיד היתה לא מוסברת ולא ברורה בעיניי.

מכלוף מיקי זוהר: מגיעים אלינו עם נתון מסוים בדקה התשעים, עם אינפורמציה מאוד-מאוד מוגבלת, מצומצמת, לא פתוחה באופן כזה שניתן להבין את כל ההשלכות.

מכלוף מיקי זוהר: אנחנו תמיד מקבלים את האינפורמציה מגורמים אחרים שנפגעים.

מכלוף מיקי זוהר: אף פעם רשות החברות לא הואילה בטובה להיות אובייקטיבית ולומר גם את היתרונות וגם את החסרונות בכל מהלך שהיא עושה.

מכלוף מיקי זוהר: בעיניי זה לא מקובל.

מכלוף מיקי זוהר: לכן מראש, תמיד כשאני מגיע לדיון מול רשות החברות אני מגיע דרוך כי אני רוצה להבין עם מה יש לי עסק, והבנתי עם מה יש לי עסק.

מכלוף מיקי זוהר: קודם כול, הקדמתם את זמנכם.

מכלוף מיקי זוהר: זה לא עת לבצע את הפעולה שאתם רוצים לבצע.

מכלוף מיקי זוהר: ראשית, אתם צריכים להשלים את עסקת "חלמיש" בעצמכם.

מכלוף מיקי זוהר: אתם לא יכולים להסיר אחריות מן העסקה הזאת.

מכלוף מיקי זוהר: אתם לא יכולים להסיר אחריות מכפר שלם, זה לא ילך.

מכלוף מיקי זוהר: כפר שלם בעיקרון קודם כול צריך להישאר בידי המדינה, לא צריך ללכת לשום גורם אחר.

מכלוף מיקי זוהר: המדינה היא היחידה שצריכה לטפל.

רועי פולקמן: אבל הוא אמר- - -

משה גפני: רגע, רועי פולקמן.

מכלוף מיקי זוהר: הבנתי מה הוא אמר.

מכלוף מיקי זוהר: אני מבין מצוין את מה שהוא אמר.

מכלוף מיקי זוהר: אני אומר את העיקרון.

משה גפני: לא נהפוך פה כל דיון למלחמת עולם כאילו זה הטבות מס לישובים.

משה גפני: ..

מכלוף מיקי זוהר: לא נוכל להפקיר את תושבי כפר שלם.

מכלוף מיקי זוהר: לכן אני מציע לאדוני היושב-ראש שלא נאשר היום את הרעיון הזה.

מכלוף מיקי זוהר: נבקש מהם לעשות פעולות רלוונטיות בכל הקשור לעסקת "חלמיש", לגמור את הסיפור הזה אחת ולתמיד ורק אחר-כך זה צריך להגיע לפה לדיון.

מכלוף מיקי זוהר: אין עניין לאשר את הדבר הזה עכשיו, זה לא נכון, זה לא סביר.

מכלוף מיקי זוהר: אנחנו פוגעים יותר מדי בבשר החי של אנשים מסוימים בשביל הון ובצע כסף.

מכלוף מיקי זוהר: יש גבול גם לבצע הכסף שלנו.

מכלוף מיקי זוהר: תודה רבה.

משה גפני: תודה.

משה גפני: תשמעו את חברי הכנסת אבל יש לי בקשה.

משה גפני: אם אתם רוצים שנאשר את זה, לא עם ויכוחים פה, תוציאו את "חלמיש" וכפר שלם מהעניין הזה ותביאו אותם בנפרד.

<מנחם לייבה: זה מה שהוא הציע.

משה גפני: הוא לא הוציא את זה.

משה גפני: צריך להוציא את זה מהאישור שלנו.

מיקי לוי: הם נשמרים במסגרת רשות מקרקעי ישראל.

<מנחם לייבה: כבוד היושב-ראש, "חלמיש" לא בתוך העסקה הזאת.

<מנחם לייבה: אגב, מן הטעם של כפר שלם.

<מנחם לייבה: אני מנכ"ל עיריית תל-אביב-יפו.

משה גפני: למה זה מופיע פה?

<מנחם לייבה: "חלמיש" לא מופיעה בתוך העסקה.

משה גפני: היא מופיעה בבקשה לאישור שהוגשה לנו.

<מנחם לייבה: "חלמיש" נשארת באותה בעלות.

מיקי לוי: הוא הודיע לך שהוא מוציא אותה.

מיקי לוי: היא לא תהיה בפנים.

משה גפני: אדוני מנכ"ל העירייה, "חלמיש" מופיעה כאן.

משה גפני: אם "חלמיש" לא תהיה כאן, זה בסדר.

משה גפני: אם "חלמיש" נשארת – חברי הכנסת לא יצביעו בעד זה.

רועי פולקמן: אדוני היושב-ראש, נאמר כאן איך מוציאים את זה.

רועי פולקמן: בקצרה אגיד למה זו החלטה חשובה שצריך לקדם אותה, למעט הסוגיה של "חלמיש" שצריך לפתור אותה.

רועי פולקמן: עיריית תל-אביב-יפו היא דוגמה מצוינת.

רועי פולקמן: ההתנהלות המשותפת בין חברות ממשלתיות לרשויות מקומיות היא מתכון לצרות.

רועי פולקמן: אני חושב שעירייה שפועלת היטב – אני כמובן אומר את זה לידידי חבר הכנסת זוהר: העירייה יודעת.

רועי פולקמן: זה לא הדבר הראשון שנעשה בתל-אביב לגבי חופי הים, עם כל הפיתוח של אזור הטיילת.

רועי פולקמן: זה קורה כאשר יש עירייה שיודעת לנהל ולקחת את המשאבים.

רועי פולקמן: המלחמות הללו בין עירייה ובין מדינה רק מעכבות את הפיתוח.

רועי פולקמן: עשו דברים כאלה בעכו ובירושלים, וכמובן תל-אביב תמיד הובילה את זה.

רועי פולקמן: לכן הגיע הזמן שזה ייעשה.

רועי פולקמן: אין צורך באחזקות הכפולות האלה.

רועי פולקמן: זה מייצר עלויות למדינה, חוסר פיתוח.

רועי פולקמן: יש כאן תוכניות פיתוח לטובת תושבי תל-אביב ומדינת ישראל.

רועי פולקמן: כל הכבוד שהגענו לשלב הזה ועושים את זה, זה חשוב מאוד.

רועי פולקמן: בסוגיית כפר שלם צריך לטפל בנפרד, אני מסכים.

אורלי לוי אבקסיס: מה עם שכונת הארגזים?

רועי פולקמן: סוגיית כפר שלם ו"חלמיש" זה נושא אחר.

משה גפני: חשבתי שאין פה בעיה בכלל, חשבתי שזה דורש רק אישור.

משה גפני: הבנתי שאין בעיה.

משה גפני: שמתי את זה על סדר היום ואז חברים התחילו להתקשר אליי אתמול והתחלתי להבין שיש בעיה.

משה גפני: יש ל"חלמיש" עובדים, יש ל"חלמיש" דיירים.

משה גפני: אנחנו לא יכולים במחי-יד לפגוע באנשים.

משה גפני: אני גם לא יודע על כמה מדובר, לא למדתי את העניין הזה.

משה גפני: הצעתי עכשיו להוציא את זה מן הבקשה, לנסח את זה באופן כזה שנוכל לאשר היום את ההפרטה, אבל "חלמיש" בחוץ.

משה גפני: זה מה שביקשתי.

משה גפני: רועי פולקמן, ממרומי הניסיון שלך אתה יודע שאמירה לא מספיקה.

משה גפני: צריך להיות כתוב על מה אנחנו מצביעים.

משה גפני: אני מבקש שתנסחו את זה.

משה גפני: בבקשה.

אורלי לוי אבקסיס: יש לי באמת שאלת תם לגבי אחזקות במשותף וכדומה.

אורלי לוי אבקסיס: הרי כפר שלם – זה אחת הבעיות שם.

אורלי לוי אבקסיס: אבל אני רוצה לדעת גם לגבי שכונת הארגזים, זה גם בעיה שנמצאת על השולחן.

אורלי לוי אבקסיס: גם פה אולי אני טועה.

אורלי לוי אבקסיס: אשמח מאוד אם יקשיבו לי ויוכלו לענות תשובה.

אורלי לוי אבקסיס: אדוני היושב-ראש, דעתי לא נוחה ממה שקורה כאן כי יש איזה בלבול.

אורלי לוי אבקסיס: אני מנסה למצוא את דרכי בתוך הבלגן הזה.

משה גפני: יש לי שאלה אליך.

משה גפני: יש לך בעיה עם ההפרטה שלא נוגעת לעניין של "חלמיש"?

משה גפני: הפחתה היא לטובת העניין.

אראל מרגלית: החלפת מניות.

משה גפני: אין לך בעיה עם זה, נכון?

משה גפני: הבעיה שלך היא בעיה שלגביה אני מסכים אתך, היא הבעיה של "חלמיש" וכפר שלם.

משה גפני: אין משהו אחר.

משה גפני: אין פה את שכונת הארגזים.

<מנחם לייבה: שכונת הארגזים היא שכונה בתל-אביב בבעלות מאה אחוז של המדינה.

<מנחם לייבה: המדינה שיווקה את זה ליזם.

<מנחם לייבה: היזם לא היה מוצלח.

אורלי לוי אבקסיס: אבל היו שם סעיפים שמחייבים את היזם, אחרת ההסכם מופר.

אורלי לוי אבקסיס: כלומר, החוזה לא שלם.

אורלי לוי אבקסיס: אף אחד לא קיים את הסעיף הזה, שהיה אמור לדאוג לאנשים.

אורלי לוי אבקסיס: החוזה המשיך והעבירו את הזכויות.

משה גפני: אדוני המנכ"ל, אתה צריך להקשיב לי, אני בקדנציה הזאת יושב-ראש הוועדה, זה המצב, אבל זה זמני.

משה גפני: כל עוד אני פה אתה צריך להקשיב לי.

משה גפני: אני מבקש לדעת, אני לא הולך להתפרס עכשיו על כל הדיון, יש לנו סעיפים רבים.

משה גפני: אני רוצה לדעת דבר אחד, את מה שנוגע לכאן, וזה מה שעניין את חברת הכנסת אורלי לוי.

משה גפני: "חלמיש" – אנחנו יודעים, זה כתוב; כפר שלם – כתוב.

משה גפני: האם גם שכונת הארגזים נמצאת פה?

<מנחם לייבה: לא, שכונת הארגזים אינה קשורה לזה.

<מנחם לייבה: זה בעיה אחרת בתל-אביב שלא קשורה לנושא.

משה גפני: אז לא נרחיב בזה את הדיון עכשיו.

משה גפני: תודה רבה.

אורלי לוי אבקסיס: היא כן קשורה.

אורלי לוי אבקסיס: תן לי לנסות להסביר.

אורלי לוי אבקסיס: יש בעיה של אנשים ששמו אותם שם.

אורלי לוי אבקסיס: כל החטא הגדול שלהם, בשורה התחתונה, שהקרקע שווה יותר מהם בעיני המדינה.

אורלי לוי אבקסיס: כלומר הקרקע, הנדל"ן היום שווה יותר מן האזרחים, מאנשי המדינה.

אורלי לוי אבקסיס: מה שקרה בשכונת הארגזים- - -

משה גפני: רק רגע.

משה גפני: היות ואת מדברת מעניין מאוד אז אנחנו יכולים לשבת פה עד הלילה, זה בסדר.

משה גפני: נושא הדיון הוא ההפרטה הזאת.

משה גפני: אם שכונת הארגזים לא קשורה לזה אז למה את מרחיבה?

אורלי לוי אבקסיס: אבל היא כן קשורה.

אורלי לוי אבקסיס: אגיד לך למה היא כן קשורה.

אורלי לוי אבקסיס: כאשר המדינה מכרה את הזכויות, בחלקן גם לעיריית תל-אביב וליזמים אחרים שיש להם שם זכויות במשותף, המדינה חשבה שהיא דואגת לזכויות של אותם אזרחים שנמצאים שם כאשר היא כללה בחוזה סעיף שבא לדאוג לתושבים שנמצאים שם, לפיצוי הולם, הוגן וכולי.

אורלי לוי אבקסיס: יש שם אנשים, יש שם ילדים.

אורלי לוי אבקסיס: עיריית תל-אביב לא פיתחה שם שום שירותים.

אורלי לוי אבקסיס: כאשר אני מגיעה לשם אני מזדעזעת.

אורלי לוי אבקסיס: אבל הקרקע שווה הון תועפות.

אורלי לוי אבקסיס: לכן כאשר זה נמכר מיזם ליזם החוזה צריך להיות בטל ומבוטל מאחר והיזם השני לא קיים את התנאי לחוקיותו של החוזה, כלומר את עניין הדאגה לאנשים.

אורלי לוי אבקסיס: כאשר הם העבירו את הזכויות מישהו שכח בדרך את אותו סעיף שמבטל לחלוטין את ההעברה אם לא דואגים לזכויות התושבים.

אורלי לוי אבקסיס: גם שכונת הארגזים נמצאת בבעיה אמיתית.

אורלי לוי אבקסיס: נכון, גם לעיריית תל-אביב יש חלק באותו מקום, ואל תגידו שלא, אבל החלקים האלה, אני טוענת שלמדינה יש שם זכויות מאחר והחוק של ההעברה – החוזה לא תקף.

משה גפני: אם נאשר או לא נאשר את זה, זה משנה את מה שאת אומרת?

אורלי לוי אבקסיס: עוד משהו, אדוני.

אורלי לוי אבקסיס: אני רוצה לדעת איך זה משפיע עליהם.

אורלי לוי אבקסיס: התשובה פה, גם לפרוטוקול, תשמש אחר-כך בבית-המשפט.

אורלי לוי אבקסיס: אני רוצה שהתשובה שתינתן פה, בבית-המשפט אפשר יהיה להסתמך עליה במשהו, ושלא יטעו אותנו.

אורלי לוי אבקסיס: לא סיימתי.

אורלי לוי אבקסיס: ל"חלמיש" יש דירות של דיור ציבורי, יש זכויות בדיור הציבורי.

אורלי לוי אבקסיס: מה קורה איתן?

אורלי לוי אבקסיס: לידיים של מי הן עוברות?

<קריאה: זה עובר לאחריות המדינה.

<קריאה: במקום שזה יהיה בעיריית תל-אביב זה עובר לאחריות המדינה.

אורלי לוי אבקסיס: כל הדירות של הדיור הציבורי?

אורלי לוי אבקסיס: יופי, מצוין.

אראל מרגלית: יש לי שאלה.

אראל מרגלית: אמרנו שאנחנו מפרידים את הנושא של "חלמיש" משתי העסקאות האחרות.

<אורי יוגב: כל מה שקשור בכפר שלם יוצא.

אורלי לוי אבקסיס: יוצא לאן?

אורלי לוי אבקסיס: לרשות מקרקעי ישראל?

<אורי יוגב: לא מתעסקים בזה.

אראל מרגלית: בסעיף 2.1.1.4 כתוב: "להפריט את אחזקות המדינה ב'חלמיש' בדרך של פירוק מרצון של 'חלמיש' או מכירת אחזקות המדינה בחברה בדרך של מכירה פרטית או בדרך של הסדר לפי סעיף 350 לחוק החברות, התנש"ט-1999".

אראל מרגלית: פה יש הסדר או לא?

<אורי יוגב: זה לא קורה.

<אורי יוגב: הסעיף הזה לא קורה.

משה גפני: מבטלים אותו?

אורלי לוי אבקסיס: אז בואו נחכה לנוסח חדש.

אראל מרגלית: אני מבין שיש שתי עסקאות של החלפת מניות, כלומר של swap.

אראל מרגלית: אחת, שעיריית תל-אביב מוותרת על המניות שלה בתוך "נתיבי איילון", מעבירה את זה למדינה, ויש לזה שווי מסוים.

אראל מרגלית: שתיים, שהמדינה מוותרת בשלוש החברות שליד חופי הים.

<אורי יוגב: ובסוף יש על-יד זה גם מזומן.

<אורי יוגב: כל עניין "חלמיש" בהקשר הזה יוצא, ובמיוחד מה שביקשתם.

מכלוף מיקי זוהר: כפר שלם יוצא?

<אורי יוגב: יהיה כתוב בהחלטה שלכם, שמקובלת עלינו, שכל מה שקשור לכפר שלם יוצא מן העסקה הזאת.

<אורי יוגב: זה מה שאמרתי בהתחלה.

משה גפני: בסעיף 2.1, מה שהעלה חבר הכנסת אראל מרגלית, סעיף 2.1.1.4 יוצא.

משה גפני: או שנצביע נגדו.

<שגית אפיק: אתה אומר בעצם שהוועדה מאשרת את דרך הפרדת האחזקות בחברות המשותפות האחרות – ותיכף נאמר אותן – לפי החלטת השרים, אבל כפר שלם לא יהיה בהסכם בין המדינה לבין עיריית תל-אביב, הוא יוצא מהמבחן כאן והוועדה לא מאשרת את הפרטת "חלמיש".

<אורי יוגב: איך שאתם רוצים.

<אורי יוגב: או לא מאשרת או לא מתייחסת.

<אורי יוגב: אנחנו מוותרים על זה.

<אורי יוגב: אנחנו לא מבקשים את זה.

<נאוה צנעני: אני תושבת כפר שלם ופעילה בוועד כפר שלם כבר שנים רבות.

<נאוה צנעני: קודם כול, אני מודה מאוד על מה שנעשה היום.

<נאוה צנעני: הייתי בימים לחוצים מאוד בדברים האלה.

<נאוה צנעני: אנחנו חלק ממדינת ישראל, חלק מהתיישבות של 67 שנים.

<נאוה צנעני: לא ייתכן שימסחרו בנו.

<נאוה צנעני: כשאני רואה את גבעת עמל זה מעביר בי צמרמורת.

<נאוה צנעני: אני מודה לכולם שנתנו את הדעת לדבר הזה.

<נאוה צנעני: תודה רבה לכם.

<אבשלום בן דוד: אני חבר ועד כפר שלם.

<אבשלום בן דוד: אני בא לשים פה דגש, שיהיה ברור.

<אבשלום בן דוד: אותנו מעניין שקרקעות כפר שלם לא יעברו מן המדינה לעיריית תל-אביב, שזה יהיה ברור.

<אבשלום בן דוד: עושים לנו כל הזמן כל מיני תרגילים.

<אבשלום בן דוד: אנחנו רוצים שזה יהיה ברור ושיהיה רשום: הקרקעות נשארות בידי המדינה שממשיכה לדאוג לנו.

משה גפני: תודה רבה.

משה גפני: גברתי היועצת המשפטית, בבקשה.

<שגית אפיק: הוועדה מאשרת את דרך ההפרטות.

<שגית אפיק: מה שהם מבקשים לעשות לגבי "חלמיש" הוא פירוק מרצון, שלכאורה לא נמצא כאן על השולחן.

<שגית אפיק: אתם מבקשים מהם להוציא את "חלמיש" מן ההסכם בינם לבין העירייה והם מסכימים לעשות את זה.

<שגית אפיק: למעט הדירות של הדיור הציבורי.

<אורי יוגב: הדבר היחיד שקשור ל"חלמיש" שיישאר בעסקה הוא ש"חלמיש" תחזיר למדינה את כל הדירות של הדיור הציבורי.

<מנחם לייבה: כרגע אנחנו מנתקים את "חלמיש" מן העסקה.

<מנחם לייבה: אנחנו צריכים להמשיך לדבר כי הסיפור הזה של דיור ואדמות הולך ביחד.

<מנחם לייבה: אז בואו נדבר, עדיף מאשר שתהיה כאן החלטה על רגל אחת, כי אנחנו גם צד בעניין.

מכלוף מיקי זוהר: אנחנו רוצים לעשות ניתוק מוחלט, לא רבע דרך ולא חצי דרך.

<מנחם לייבה: לנו אין בעיה.

משה גפני: "חלמיש" יוצאת וכפר שלם יוצא.

אורלי לוי אבקסיס: אדוני היושב-ראש, גם לגבי סעיף 2.3: "בהתאם למתווה המוצע, ימכרו מניות המדינה ב'אוצר מפעלי ים', 'יפו העתיקה' ו'אתרים', כפי שיפורט להלן.

אורלי לוי אבקסיס: לפיכך נדרש אישור ועדת הכספים למתווה זה.

אורלי לוי אבקסיס: יצוין כי בהתאם למתווה המוצע מניות המדינה ב'חלמיש' לא יימכרו, אך דירות הדיור הציבורי יועברו למדינה תוך שנתיים מיום חתימת ההסכם".

משה גפני: זה יוצא.

אורלי לוי אבקסיס: לא, זה נשאר.

<שגית אפיק: אבל את רוצה שזה יישאר.

משה גפני: אבל הם לא מגיעים להסכמה.

אורלי לוי אבקסיס: לא שמעתם את השאלה שלי.

אורלי לוי אבקסיס: הם לא מסכימים.

אורלי לוי אבקסיס: הכול צריך להיות נדון מחדש ושיישבו ביניהם.

משה גפני: זה יוצא.

אורלי לוי אבקסיס: אדוני היושב-ראש, שהיועצת המשפטית תקשיב בבקשה, יש עוד נקודה.

משה גפני: זה יוצא.

אורלי לוי אבקסיס: אבל לא שמעת את השאלה.

אורלי לוי אבקסיס: יש לי עוד שאלה.

אורלי לוי אבקסיס: "לגבי פעילות החברה בכפר שלם, החלופות לעניין הבעלות וניהול המקרקעין במתחם זה תלויות בהחלטת מועצת רשות מקרקעי ישראל ("רמ"י") בדבר הקריטריונים לפינוי התושבים".

אורלי לוי אבקסיס: אני רוצה שהקריטריונים יבואו לאישור ועדת הכספים.

מכלוף מיקי זוהר: כמה שיותר רגולציה על רשות החברות זה טוב.

מכלוף מיקי זוהר: שכנעת אותנו.

אורלי לוי אבקסיס: יש לכם משהו להסתיר?

<אורי יוגב: אני לא יודע לתת לך משהו שלא נמצא אצלי.

<ניסים סלמן: זה סמכויות של מועצת רמ"י.

אורלי לוי אבקסיס: למה?

אורלי לוי אבקסיס: בסעיף 2.3, בתחילתו כתוב "לפיכך נדרש אישור ועדת הכספים למתווה זה".

<אורי יוגב: אשמח, אבל אני לא יודע לתת מה שאני לא יכול לתת.

אורלי לוי אבקסיס: אבל חבר הכנסת גפני יודע לתת.

משה גפני: אנחנו לא מאשרים את זה עכשיו.

משה גפני: "חלמיש" בחוץ וכפר שלם בחוץ.

<אורי יוגב: אני יודע להוציא מן הבקשה את כל נושא כפר שלם, ואם אתם אומרים רחב יותר – אז רחב יותר.

אראל מרגלית: כל הזמן אומרים: בחוץ, בחוץ.

אראל מרגלית: בסוף אנחנו רואים שזה בפנים.

משה גפני: לא, לא.

משה גפני: "חלמיש" בחוץ.

משה גפני: אנחנו לא מאשרים עכשיו.

אורלי לוי אבקסיס: גם סעיף 2.1.1.4 וגם סעיף 2.3 נמחקים.

מכלוף מיקי זוהר: כולל הדיור הציבורי, כולם בחוץ, ביחד עם כפר שלם.

מכלוף מיקי זוהר: בואו נגמור את זה.

משה גפני: "חלמיש" וכפר שלם בחוץ.

משה גפני: אנחנו לא מאשרים את זה.

אראל מרגלית: אנחנו רוצים שתבואו אלינו עם מתווה בקרוב לגבי הדבר הזה.

אורלי לוי אבקסיס: באישור הוועדה.

אורלי לוי אבקסיס: זה חייב להיות.

<מנחם לייבה: סמכות המדינה היא במועצת רשות מקרקעי ישראל.

<מנחם לייבה: זה לא סמכות עירייה.

<מנחם לייבה: נשאלנו לגבי הקריטריונים.

<מנחם לייבה: אנחנו סבורים שהקריטריונים צריכים להיות בידי המדינה, באמצעות הרשויות המתאימות, כלומר רשות מקרקעי ישראל.

<מנחם לייבה: היא הריבון, היא קובעת.

<מנחם לייבה: לא עיריית תל-אביב.

<מנחם לייבה: עיריית תל-אביב לא קובעת את הקריטריונים.

<מנחם לייבה: זה עניינה של המדינה.

מכלוף מיקי זוהר: ביקשנו שזה יבוא לפה.

אורלי לוי אבקסיס: אנחנו חלק מרשויות המדינה.

<מנחם לייבה: אז תעבירו את הסמכות מרשות מקרקעי ישראל לעירייה.

משה גפני: אדוני המנכ"ל, בואו נפסיק לעשות צחוק מן הוועדה.

משה גפני: באה רשות החברות הממשלתיות ומבקשת לאשר את המתווה הזה.

משה גפני: אגיד לשם קיצור, אני לא מתכוון לזה – זה הפרטה.

משה גפני: אני סברתי שאין בעיה וצריך לאשר את זה אבל התברר לי תוך כדי המהלכים שיש פה בעיה עם "חלמיש" וכפר שלם.

משה גפני: אמרתי שצריך להוציא את זה מן העניין בגלל שאם רוצים להשאיר את זה, מתחיל עכשיו דיון ארוך על כל המתווה הזה, על כל הנושא הזה, בגלל שיש שם עובדים ויש שם דיירים ויש שם את כל מה שנלווה לעניין.

משה גפני: אבל אני מבקש לא להפוך את הוועדה לצחוק.

משה גפני: אם אנחנו מוציאים את "חלמיש" – ומוציאים – ואם אנחנו מוציאים את כפר שלם – ומוציאים – אנחנו לא יכולים לשנות סדרי בראשית בהחלטה.

משה גפני: אם אנחנו רוצים שהם יבואו לכאן, רשות מקרקעי ישראל או עיריית תל-אביב, לגבי פינוי תושבים, בואו נתכבד, נגיש הצעת חוק פרטית ונגיד שאי אפשר לפנות מהחברות הציבוריות ומכל מה שמופיע בחוק.

משה גפני: כך אנחנו משנים את החוק.

משה גפני: זה לא רלוונטי לגביהם.

משה גפני: הם לא נבחרי ציבור.

משה גפני: זה הכול.

משה גפני: תריבו עם עיריית תל-אביב.

משה גפני: אני מציע לכם לריב עם רשות החברות הממשלתיות בגלל שהמריבה הזאת מעניינת.

משה גפני: אלה שני גופים לא רעים.

משה גפני: אנחנו לא מאשרים עכשיו שום דבר בעניין הזה.

משה גפני: אנחנו לא רוצים שתהיה פגיעה בעובדים, אנחנו לא רוצים שתהיה פגיעה בדיירי הדיור הציבורי שם, אנחנו לא רוצים פגיעה בכל הדברים האלה.

משה גפני: אנחנו מבקשים להוציא את זה.

משה גפני: אם אתם רוצים את אישור יפו עם הים ו"נתיבי הים".

<עוזי יצחקי: אני רוצה להתעסק רק עם "נתיבי איילון" ולא עם נמל תל-אביב ועם מסעדות ואולמות, תבינו את זה.

<עוזי יצחקי: אני מנכ"ל משרד התחבורה.

משה גפני: אני אתך היום, לשם שינוי.

משה גפני: אני מבקש מהיועצת המשפטית לוועדה לנסח, לקרוא לנו את הנוסח ונצביע על זה, ואני מציע לכולם להצביע בעד.

בצלאל סמוטריץ': אם אצביע בעד אתה גם תצביע בעד?

משה גפני: אני גם אצביע בעד בגלל שיש שני דברים שעליהם נצביע ביחד, דברים מקצועיים שהם לגופו של עניין, ולא השיגעונות שלכם, שאתם רוצים את כל הכסף של המדינה להעביר אליכם.

<שגית אפיק: הוועדה מאשרת את דרך הפרטת אחזקות המדינה בחברות משותפות עם עיריית תל-אביב-יפו לגבי חברות "אתרים" בחוף תל-אביב, "החברה לפיתוח אתרי תיירות" בתל-אביב-יפו, "אוצר מפעלי ים" ו"החברה לפיתוח יפו העתיקה".

<שגית אפיק: רשות החברות מתחייבת להוציא את כפר שלם ואת "חלמיש" מן ההסכם בין המדינה לבין עיריית תל אביב בעניין הפרדת האחזקות של החברות שאמרתי קודם.

אורלי לוי אבקסיס: אדוני היושב-ראש, הכביש אמור לעבור בתוך שכונת הארגזים?

<מנחם לייבה: זה לא קשור.

<מנחם לייבה: זה שכונה אחרת.

אורלי לוי אבקסיס: אני יודעת שכפר שלם ושכונת הארגזים זה דבר אחר.

אורלי לוי אבקסיס: אני שואלת אם זאת הבעייתיות.

<מנחם לייבה: לא, אין קשר.

אורלי לוי אבקסיס: משרד התחבורה לא הולך עכשיו לבנות איזה כביש שאמור לעבור שם?

אורלי לוי אבקסיס: אתם יודעים על מה אני מדברת.

<עוזי יצחקי: זה לא קשור.

אורלי לוי אבקסיס: זה קשור למשהו אחר?

משה גפני: אישור דרך הפרדת אחזקות המדינה בחברות משותפות עם עיריית תל-אביב-יפו לפי סעיף 59ב(ח) לחוק החברות הממשלתיות, התשל"ה-1975, בכפוף למה שקראה היועצת המשפטית שגית אפיק.

משה גפני: לא מדובר על "חלמיש", לא מדובר על כפר שלם.

משה גפני: מי בעד אישור הסעיף?

רועי פולקמן: נראה לי שלא תהיה פה בעיה אבל אגיד רק למען הגילוי הנאות שעבדתי עם עיריית תל-אביב לפני שהגעתי לכנסת, לא בנושאים האלה בכלל.

רועי פולקמן: אני חושב שלא צריכה להיות פה מניעה שאצביע.

רועי פולקמן: לא עסקתי בשום דבר שקשור לעניינים האלה.

מכלוף מיקי זוהר: לפי זה אתה גם לא צריך להצביע על שום דבר שקשור לענייני ירושלים.

מיקי לוי: בחוק של חיים כץ על 25 קילוגרם לשק מלט, על-פי ההסכם עם הקואליציה אמרו לי להצביע.

מיקי לוי: הצבעתי ואתם לא מבינים מה עשו לי אחר-כך.

<שגית אפיק: הוא עשה גילוי נאות.

מיקי לוי: גם אני עשיתי גילוי נאות.

משה גפני: אתה יכול להצביע.

משה גפני: אתה לא חייב.

משה גפני: מי בעד אישור?

משה גפני: מי נגד?

משה גפני: מי נמנע?

משה גפני: בעד – 4

משה גפני: נמנעים – אין

משה גפני: נתקבל האישור.

משה גפני: ועדת הכספים מאשרת, בכפוף למה שאמרה היועצת המשפטית.

משה גפני: תודה רבה.